Rok 1971
	Je rokom viacerých význačných udalostí, ktoré mali odraz aj pre naše mesto a jej obyvateľov. Znamenal ďalší krok v napredovaní mesta. 
V prvom rade je to 23. výročie februárových udalostí, XIV. zjazd Komunistickej strany Československa, 50. výročie založenia Komunistickej strany Československa a voľby do všetkých zastupiteľských orgánov. 
Tento rok, bol pomerne pokojný, utvorili sa v ňom a zabezpečili podmienky pre nerušenú prácu.
Do nášho mesta i života sa zaviedol pokoj a istota nadobro.
Je rokom plný úspechov, hospodárskej a spoločenskej stabilizácie, je teda rokom tvorivého rozmachu v našom malom mestečku.
Technické služby
Bezplatné služby zabezpečujú v meste Technické služby Lipany, ktoré boli zriadené od 1. januára 1971.
Riaditeľom Technických služieb sa stal Jozef Sýkora.
Tieto zabezpečujú služby na úseku čistenia mesta, výsadby sadov a parkov, verejného osvetlenia, bytovej starostlivosti, vykurovanie z centrálnej kotolne, v údržbe miestnych komunikácii a v záhradníctve. Tieto pre svoju činnosť postavili garáže, dielňu a dva skleníky, v ktorých sa pestujú kvety pre vlastnú výsadbu v meste a pre obyvateľstvo.
V tomto roku započala sa výstavba garáži a sociálneho zariadenia pri centrálnej kotolni nákladom 1,100 000 korún.
Pre celkové skrášlenie mesta a vylepšenie životného prostredia boli upravené miestne parky a po jednej i druhej strane Gottwaldového námestia boli prevedené zelené pásy a previedla sa výstavba okrasných kríkov, kvetov a ruží, ktoré skrášľujú naše mesto. Zriadenie zelených pásov bolo prevedené aj na ulici Tehelnej.
Celkom zelené pásy boli zriadené na ploche 1 600 m2.
Politicko - výchovná práca a kultúrna činnosť
Rastom životnej úrovne zvyšujú sa aj požiadavky na kultúrne vyžitie obyvateľov mesta.
Okrem kinosály so širokouhlou projekciou niet inej kultúrnej miestnosti, kde by bolo možné usporiadať rôzne spoločenské podujatia. Tento nedostatok sa pociťuje najmä na úseku spoločenskej zábavy, kde mládež nemá vytvorené podmienky na usporiadanie rôznych večierkov a spoločenských zábav. Javí sa potreba takýchto miestnosti a zariadení, avšak v tomto období sa v návrhu päťročnice zatiaľ s výstavbou kultúrnych zariadení v meste nepočíta. Aj napriek týmto nedostatkom bola politickovýchovnej a kultúrnej práci venovaná značná pozornosť.
V kinosále bola usporiadaná akadémia pri príležitosti 26. výročia oslobodenia mesta Sovietskou armádou 21. januára 1971.
V máji bola tiež slávnosť pri príležitosti 50. výročia založenia Komunistickej strany Československa  a XIV. zjazdu Komunistickej strany Československa.
Rôznymi formami boli zabezpečené cykly prednášok, kurzov a školení. Konali sa verejné schôdze pri rôznych príležitostiach, večere otázok a odpovedí zamerané na oboznamovanie obyvateľov s rozvojom a výstavbou mesta, vnútropolitickou a zahraničnou situáciou.
Okrem spomínaných osláv boli dobré zorganizované letné mierové slávnosti, ktoré sa uskutočnili začiatkom júna, oslavy Slovenského národného povstania v auguste, v októbri vyhlásenie samostatnosti Československej republiky a v novembri oslavy Veľkej októbrovej socialistickej revolúcie. 
Všetky verejné slávnosti niesli sa v znamení osláv 50. výročia vzniku Komunistickej strany Československa, ako aj príprav volieb do všetkých zastupiteľských orgánov. Na uvedených slávnostiach  sa zúčastnilo 3 275 návštevníkov.
Podľa plánu v roku 1971 uskutočnili sa výstavky, a to: 50. rokov Komunistickej strany Československa, Socialistická literatúra, výstavka ovocia a putovná výstavka o rozvoji kraja.
Lipany ako mesto tohto času nemá potrebné priestory a zariadenia pre mestský kultúrno-spoločenský život. Je k dispozícií iba miestne kino, ktoré môže slúžiť k premietaniu filmu a divadelných predstavení s menšou výpravou. Podľa týchto možností boli zabezpečené tieto podujatia: divadelné predstavenie Charlyho teta, Kocúrkovo, Ulička, Zlatá kamera, hudobný koncert, čierne divadlo, divadelné predstavenie Manžel, milenec a zimný kabát a vystúpenie súboru piesni a tancov Pedagogickej fakulty Prešov. Okrem týchto akcií, koncom roka boli uskutočnené dva silvestrovské večierky a to v Poľnohospodárskom odbornom učilišti a v priestoroch Komunálnych služieb. 
Čo sa týka rozhlasu a propagácie, v priebehu roka bola venovaná zvýšená pozornosť vysielaniu.
Osvetová beseda zabezpečovala pravidelné vysielanie miestneho rozhlasu v utorok a piatok, v dopoludňajších a odpoludňajších  hodinách. Vysielanie bolo zamerané k najaktuálnejším otázkam dňa, informáciám miestneho obyvateľstva a v predvolebnom období k voľbám. V predvolebnom období bola zabezpečená výzdoba v dvoch agitačných strediskách, zhotovená boli propagačné panely. V agitačnom stredisku č. 1 bola inštalovaná fotodokumentačná výstavka výrobkov miestnych podnikov. V agitačnom stredisku č. 2 fotodokumentácia rozvoja a výstavby nášho mesta.
MĽK
Pri tejto kultúrno-prospešnej práci treba spomenúť aj Mestskú ľudovú knižnicu, v ktorej pracujú dve pracovníčky: s. Bochňová a s. Turlíková na osem hodinový úväzok.
Mestská ľudová knižnica má výpožičný čas v pondelok, utorok, štvrtok a piatok vždy od 11,30 hod. do 20,00 hod. 
Počet zväzkov ku koncu roka bol 6 490 kusov, čo je oproti minulému roku o 438 zväzkov viac. Čitateľov bolo 1 001, z toho dospelých 429 a 572 mládeže. Stav výpožičiek ku koncu obdobia bol 24 164 kníh čo je oproti minulému roku o 900 kníh viac.
V priebehu roka boli v Mestskej ľudovej knižnici uskutočňované besedy k jednotlivých dielam niektorých spisovateľov. V rámci besied, ktorých bolo 11, bola uskutočnená aj literárna súťaž na tému: "Ako poznáš svoje mesto", tiež sa uskutočnili rozprávkové popoludnia pre detí.
V tomto roku boli zakúpené knihy do MĽK za 15 006,50 korún. 
Pre účely osvetového zariadenia bola zakúpená budova za 105 000 korún a za 100 000 Kčs bola prevedená generálna oprava, čím sa vytvorili podmienky  pre kultúrno-osvetovú činnosť. Tento osvetový dom, ktorý je v priestoroch bývalých Štátnych majetkov bol daný do používania 25. marca 1971.
Nová pošta
V druhej polovici januára pre účely spojov a pošty bola postavená a daná do prevádzky nová budova poštového úradu s nákladom cca 3 mil. korún. 
V mesiacoch júl - august bolo káblovanie na napojenie telefónneho automatu, ktorý už aj začal slúžiť svojmu účelu.
V našom mestečku je 90 úradných telefónov a 54 súkromných.
Priestory bývalého poštového úradu sa zrenovovali a teraz slúžia ako Štátna sporiteľňa.
Výstavba mostov
Keďže provizórne mosty, ktoré boli postavené po povodni v roku 1957 už nevyhovovali, cestná správa ešte minulého roku započala s výstavbou nového mostu cez rieku Torysa a most na Jánošíkovej ulici.
Nový, železobetónový most cez Torysu bol daný do prevádzky 20. februára 1971. Most je dosť široký, po jednej aj druhej strane mostu sú chodníky pre chodcov. Taktiež bola prevedená preložka cesty s mostom na Hviezdoslavovej ulici.
Asfaltovanie ciest a chodníkov
Pri zveľaďovaní a skrášľovaní nášho mesta dosiahli sa pomerne dobré výsledky. 
Previedla sa sanácia a kobercová úprava štátnej cesty od Petrovenca po Hviezdoslavovu ulicu. Bola položená len podkladná vrstva a v prácach na celkovej úprave tejto cesty bude sa pokračovať v nasledujúcom roku.
Na úseku miestnych komunikácií bola prevedená výstavba nových ciest, úprava a asfaltovanie miestnych komunikácií a to na Kollárovej ulici, Hviezdoslavovej ulici, celé námestie pri dolnom parku, ľavá strana Gottwaldového námestia, ďalej bolo upravené a vyasfaltované priestranstvo pred železničnou stanicou, ktoré zatiaľ slúži ako nástupište ČSAD.
Vystavalo sa 3 750 bežných metrov nových chodníkov, ktoré boli upravené liatym asfaltom a bolo postavených celkom 4 500 b.m. ciest. Celkom na úpravu a výstavbu miestnych komunikácií a chodníkov bola preinvestovaná čiastka cirka 6 miliónov korún.
V budúcom roku 1972 sa počíta, že bude prevedená konečná úprava ciest s podložením obrusnej vrstvy vo výške 4 cm.
V súvislosti s tým sa na úseku od Domu služieb smerom na Petrovenec postaví oporný múr a vybuduje sa asfaltový chodník v dĺžke 350 b.m.. Bude sa pokračovať v úprave a výstavbe nových chodníkov. Počíta sa ďalej s výstavbou nových chodníkov v dĺžke 1 000 b.m. a to pokračovaním vo výstavbe chodníka smerom k OZKN, postaví sa tiež nový chodník od bytoviek na sídlisko, má sa upraviť chodník k Ústavu národného zdravia a na Hviezdoslavovej ulici. Rozšíri sa verejné osvetlenie v meste o ďalších 15 svetelných bodov, postaví sa nové verejné osvetlenie smerom od mosta k OZKN a na sídlisku Hija.
Tiež, v nasledujúcom roku má sa uskutočniť rekonštrukcia bývalej budovy školy na námestí, čím sa získajú priestory na rozšírenie obchodnej siete. V tejto budove má byť umiestnená predajňa farby - laky, drogéria a športové potreby.
Bytová výstavba
Zabezpečenie a riešenie bytového problému patrí medzi základné úlohy, preto riešenie tohto problému je veľmi naliehavé. Táto úloha má byť riešená a zabezpečená cez štátnu, družstevnú a podnikovú výstavbu bytov, ďalej cez individuálnu bytovú výstavbu. Už v apríli tohto roku sa započalo s výstavbou bytov poniže 72. bytoviek.
V individuálnej bytovej výstavbe predpokladá sa, že v nasledujúcom období sa postaví v našom meste 60 rodinných domkov a to v časti zvanej Hija, kde je nateraz pripravených 44 stavebných parciel.
Technické služby mesta Lipany majú v opatere 49 bytových jednotiek. Časť týchto bytových jednotiek je už značne opotrebovaná a to jednak časom a jednak nedostatočnou starostlivosťou nájomníkov pri užívaní bytového fondu. 
Každoročne na údržbu bytového fondu vynaloží sa okolo 110 000 korún a to na potrebné opravy tak, aby sa udržoval a vylepšoval bytový fond. 
Požiar v autodružstve
2. marca 1971 vznikol v Autodružstve požiar v striekarni kabín pre traktory ZETOR.
Je predpoklad, že vznikol od neuhasenej cigarety zo strany nejakého nesvedomitého pracovníka. Požiar bol rýchle zlikvidovaný. K zraneniam nedošlo, vznikli len menšie národohospodárske škody. Bude treba venovať väčšiu pozornosť zo strany vedenia týmto otázkam.
Blesk do domu Mochňáka
V polovici mája prehnala sa veľká búrka ponad Lipany. Padali veľké krúpy s hrmavicou a bleskami, ktoré zapríčinili to, že udrel blesk do domu Bartolomeja Mochňáka. Blesk rozbil len luster v kuchyni, našťastie tam vtedy sa nikto nezdržiaval.
Zmena predsedu MsNV
Začiatkom júna, presnejšie 7. júna 1971 bol odvolaný z funkcie doterajší predseda MsNV súdruh Ján Gira a na jeho miesto bol kooptovaný za predsedu MsNV súdruh František Guza.
Doterajší predseda MsNV s. Gira sa stal riaditeľom Komunálnych služieb mesta Lipany.
Komunálne služby
Čo sa týka rozvoja platených služieb poskytovaných podnikom Komunálne služby v Lipanoch v uplynulom období zaznamenal podstatný rast.
Tieto majú zabezpečovať úlohy súvisiace s rastom životnej úrovne pracujúcich. Služby v našom meste sa poskytujú najmä podnikom komunálnymi službami a sieťou obchodných zariadení. Podnik Komunálne služby bude svoj rozvoj organizovať predovšetkým na také odbory činnosti, ktoré vyplývajú zo služieb obyvateľstvu. Ďalej na rôzne opravy a zhotovenie vecí na zákazku. Do konca roku 1971 podnik zriadi rýchločistiareň šatstva. 
A, plány na budúce roky sú nemalé: má sa zabezpečiť projektová a rozpočtová dokumentácia na výstavbu výrobnej haly a garáži pre ďalšie rozšírenie služieb.
V cukrárenskej výrobe má sa zvýšiť kapacita zabezpečením potrebného zariadenia a kvalitným personálnym obsadením čím sa má zvýšiť kvalita cukrárenských výrobkov.
V budúcich rokoch rozšíri sa výroba o cementárske výrobky, po ktorých je veľký dopyt.
Počíta sa, že v blízkej budúcnosti v podniku Komunálne služby vrastú tržby od obyvateľstva o 30 % a výkony o 42 %. Vzrastie produktivita práce, teda aj priemerné zárobky nad 2 150 Kčs.
Výroba slaných tyčiniek
1. júla 1971 započala sa poloautomatizovaná výroba slaných tyčiniek v priestoroch bývalého Poľnohospodárskeho učilišťa na Petrovenci, v bývalom kaštieli.
Je  tu  prevádzkareň  Družstevného  veľkoobchodného  podniku  zo  Zvolena. Denne sa vyrobí 
20 000 sáčkov, i viac. Stanovený mesačný plán je 440 000, za predpokladu, že mesiac má 22 pracovných dní. V tejto prevádzkarni pracujú samé ženy, ktorých mesačné zárobky sú v priemere 1 300 korún čsl. Mesačný obrat dosahuje až milión korún.
Vedúcou tejto prevádzkarní je súdružka Klára Guľašová z Rožkovian.
Červená zástava OPP
V druhej polovici septembra tohto roku bola milá slávnosť v Okresnom priemyselnom podniku pri príležitosti preberania "Červenej zástavy" od Okresného národného výboru a Okresnej odborovej rady v Prešove za úspešné plnenie plánovaných úloh pri výrobe. Ešte v roku 1968 došlo k odčleneniu kovovýrobnej činnosti v podniku komunálnych služieb a vytvoril sa nový podnik a to Okresný priemyselný podnik KOVO Lipany.
Tento podnik i keď je ešte vo výstavbe, už teraz poskytuje možnosti zamestnania okolo 200 pracovníkom, prevažne mužom. Tento podnik má riešiť zvýšenie mužskej zamestnanosti v meste a okolí, počíta sa s ukončením jeho výstavby v tejto päťročnici.
Počíta sa s ukončením výrobných hál, administratívnej budovy a strojovým vybavením. Celková čiastka na dostávanie má činiť 15 mil. Kčs.
Poľnohospodárstvo
Poľnohospodársku výrobu zabezpečujú Štátne majetky, riaditeľstvo ktorých sa nachádza v meste. Dvor Štátnych majetkov v Lipanoch hospodári celkom na 1 195 hektároch poľnohospodárskej pôdy, z toho je 722 ha ornej pôdy.
Pre spracovanie poľnohospodárskych produktov, najmä zemiakov a mlieka, bola postavená sušička zemiakov a mlieka. Ako už bolo spomínané, že Štátny majetok bol zriadený v roku 1960. Za tých 11 rokov sa poľnohospodárstvo organizačne upevnilo, vzrástla výroba a úroveň riadenia.
Hrubá poľnohospodárska produkcia vzrástla z 12,390 000 Kčs v roku 1964 na 18,845 000 Kčs v roku 1971 v celom štátnom majetku.
Len v hospodárskom dvore Lipany predstavuje tento rast zo 4,204 000 Kčs na 6,821 000 Kčs.
Trhová produkcia za obdobie vzrástla z 9,871 000 na 13,491 000 Kčs, na hospodárskom dvore v Lipanoch z 3,511 000 Kčs na 5,103 000 Kčs.
Keď sa berie priemer hektárových výnosov u obilnín, tak hektárové výnosy vrástli takto: v celom štátnom majetku pšenica z 13,8 q na 25,3 q, raž zo 14,9 q na17,4 q, jačmeň zo 14,3 q na 26,1 q, ovos zo 7,8 q na 22,9 q.
Na hospodárskom dvore Lipany: pšenica z 10 q na 26,5 q, raž z 13,6 q na 17,1 q, jačmeň zo 14,1 q na 20,4 q, ovos z 13,9 q na 29,6 q, obilniny spolu z 12,3 q na 23,5q. Hektárové výnosy u zemiakov vzrástli zo 78,55 q na 160 q z hektára na štátnom majetku celkom, a na hospodárskom dvore Lipany zo 70,1 na 170q. Stúpla aj ročná dojivosť na kravu z 1 708 l na 2 458 l na štátnom majetku a na dvore Lipany z 2 076 l na 2 420 l. Výroba mäsa spolu na 1 hektár poľnohospodárskej pôdy vzrástla zo 60,1 q na 122,2 q, na hospodárskom dvore Lipany zo 126,9 q na 299,4 q.
Dodávka bravčového mäsa na ŠM vzrástla z 1 296 q na 3 250 q, na hospodárskom dvore Lipany z 842 q na 2 261 q.
Investičná výstavba na štátnom majetku do konca roku 1971 bola uskutočnená v celkovom náklade23,338 000 Kčs. Z tejto čiastky na hospodárstve v Lipanoch bolo preinvestovaných  6,992 000 Kčs. Boli prevedené tieto práce: komunikácia dvora, zavedenie vodovodu, bola postavená ošipáreň, sklad na umelé hnojivá, dve kôlne na uskladnenie strojov, bol postavený kravín, pôrodňa kráv, ďalej bola prevedená rekonštrukcia ošipární, rekonštrukcia močovkovej závlahy, rekonštrukcia koniarne a bola postavená ubytovňa pre ošetrovanie mladého dobytka. 
Ináč, úroda na štátnom majetku v tomto roku bola veľmi dobrá. Celý štátny majetok splnil žatvu za 15 dní a hektárové výnosy na 107 %. Dožinky v Lipanoch boli 18.IX.1971 na hospodárskom dvore - Petrovenec.
Salaš ŠM
Štátny majetok má v opatere aj salaš, ktorý sa nachádza na druhej strane "Pomikaľca" - pod "Balážkou". Ovce na salaši sú od jednotlivo hospodáriacich roľníkov z okolitých obcí.
Obchodná sieť
V obchodnej sieti podstatne vzrástol maloobchodný obrat a bola rozšírená obchodná sieť postavením predajne na Jánošíkovej ulici a na Petrovenci, dokončuje sa výstavba obchodnej bunky. Tieto obchodné zariadenia boli postavené nákladom cca 3 mil. korún.
Ďalej na tomto úseku boli zriadené dve nové predajne a to predajňa zeleniny a ovocia na Gottwaldovom námestí a predajňa mlieka a pečiva tiež na Gottwaldovom námestí.
Služby poskytované obchodnou sieťou nie sú na žiaducej úrovni. Javí sa potreba ich rozšírenia. Priestory, v ktorých sa nachádzajú sú nevyhovujúce. Budovy sú staré a niet dostatok skladovacích priestorov. Takto kultúrnosť predaja je na pomerne nízkom stupni.
Problém obchodnej siete bude čiastočne doriešený výstavbou obchodného strediska s reštauráciou a hotelovou časťou, ktoré obchodné stredisko je vo výstavbe s celkovým nákladom 22 mil. korún. S jeho ukončením sa počíta do konca roku 1973. Po dobudovaní obchodného strediska bude prevedené celkové usporiadanie a rozmiestnenie obchodnej siete na rozšírenie tejto, k čomu sa využijú doterajšie obchodné priestory po rekonštrukcii a úprave. 
Oprava piety v kostole
Z malého počtu gotických piet, ktoré sa na území Slovenska zachovali, nájdeme jednu v rímsko-katolíckom kostole farskom v Lipanoch, v kostole svätého Martina, v mestečku, ktoré bolo kedysi dôležitou zástavkou na obchodnej ceste spájajúcej sever Európy s Balkánom.
Zo začiatku XV. storočia, je pieta z Lipian našou najstaršou a najvýznamnejšou polychromovanou drevorezbou, ktorú už čas doby značne zničil, bolo treba opraviť. Stalo sa v tomto roku. Ostatný raz ju zverejnili na výstave  v Prahe roku 1937 a príslušný katalóg určil jej vznik na roky okolo 1400. Reštaurovanie tejto ojedinelej pamiatky v tomto roku ukázalo, že Bolestná Panna Mária  s mŕtvym Synom v lone je staršia a jej význam v dejinách umenia presahuje pôvodný geografický rámec.
Myšlienka stvárniť pietu prišla k nám z Talianska cez Nemecko, ale pestovalo ju len málo majstrov, bolo to i pre skúsených rezbárov úloha ťažká a veľmi náročná.
Hodno spomenúť, že pietu z Lipian koncipoval rezbár frontálne a dal jej takmer nadživotnú veľkosť.
Táto gotická polychrómia uchovala sa pod novšími premaľbami takmer v nedotknutom stave a iba  jej odkrytie pomohlo určiť presnejšie datovanie a zaradenie piety k tým vrcholným dielam XIV. storočia, v ktorej sa spája ešte tichá monumentalita so silou výrazu, ale svojim nevtieravým realizmom ohlasujú už pátos umenia nasledujúcich storočí. Dávno zabudnutý a neznámy majster tvorivého a odvážneho ducha stvárnil bolesť, utrpenie a smrť umeleckým prostriedkami tak dokonale a výstižne, že musia nutne vyvolať v divákovi emocionálnu odozvu, pohnutie a súcit.
Školstvo
O vzdelanie a výchovu mladej generácie sa starajú školy. V meste je Gymnázium, dve Základné deväťročné školy, ktoré navštevuje cca 1 200 žiakov, poľnohospodárske odborné učilište, ktoré pripravuje kádre pre poľnohospodárstvo v dvoch učebných odboroch s celkovým počtom 159 učňov, ďalej je tu ľudová škola umenia - odbor hudobný, materská škola a detské jasle. ZDŠ-ky boli vybudované nákladom viac ako 22 mil. korún.
Poľnohospodárske odborné učilište bolo vybudované za 9,5 mil. korún. Materská škola a detské jasle stali viac ako 2,7 mil. korún.
Zdravotníctvo
Na úseku zdravotníctva bolo rozšírené poskytovanie zdravotníckych služieb a to tým, že boli rozšírené služby interné, zubné, gynekologické, bol vytvorený ďalší zdravotný obvod a združená závodná ambulancia. 
Previedla sa rekonštrukcia a rozšírenie miestnej lekárne. Priestory ústavu národného zdravia boli napojené vykurovaním na tepláreň.
V tomto roku sa dožil MUDr. Juraj Bárdoš 60. rokov. Za jeho záslužnú a dlhoročnú prácu v zdravotníctve bol vyhodnotený ako najlepší pracovník zdravotníctva. 
Športová činnosť
V perspektívnom pláne rozvoja telovýchovy bolo dohodnuté, že závody prevezmú patronát nad jednotlivými druhmi športu. 
Jednotlivé závody pomáhali tým, že prispievali finančnými prostriedkami na výstroj a občas pomáhali dopravnými prostriedkami. 
V Lipanoch sú tieto oddiely: futbalový, oddiel ľadového hokeja, oddiel turistiky, oddiel stolnotenisový, plavecký a basketbalový. Mládež chce športovať, no nemá ju kto viesť. 
Najlepšie pracuje oddiel turistiky. tento oddiel na čele s Ing. Turlíkom, pracuje skutočne vzorne. Má pekné výsledky nielen v okresnom, ale aj krajskom, ba aj celoslovenskom meradle. 
Vážnym problémom je využitie letného kúpaliska. Technické služby prevzali do opatery a správy kúpalisko a zariadenia i prívod teplej vody. Doteraz kúpalisko plnili chladnou vodou zo studní, nuž nečudo, že do neho nikto nešiel.
Na ihrisku je platený hospodár, kurič, platení sú aj tréneri. Futbalový oddiel mal v tomto roku obrat 140 000 Kčs (autobusy, stravné, kalorické). Jednotlivé závody podľa svojich možností pomáhali. Avšak to nestačí na krytie celého rozpočtu, a preto by sa zišla  pomoc od ONV, okresného výboru Slovenskej telovýchovnej organizácie a iných podnikov. Lipiansky šport verí, že sa nájde pochopenie, že telovýchova a šport Lipian budovaný na veľkej tradícii, bude kráčať ku krajšiemu zajtrajšku. 
Zväz záhradkárov muštáreň
Zväz záhradkárov za dosahovanie dobrých výsledkov v práci, ako aj za vzornú prípravu výstav ovocia a zeleniny bol odmenený Slovenským ústredným zväzom záhradkárov z Bratislavy týmto potrebným strojom - sušičkou ovocia a muštárňou. Táto dolina je známa aj pestovaním dobrého ovocia, toto strojové zariadenie iste prispeje nášmu malému mestečku. Táto sušička s muštárňou stavia sa v akcii "Z" za pomoci členov zväzu záhradkárov.
Voľby
Voľby do všetkých zastupiteľských orgánov sa uskutočnili v novembri, 26. - 27. novembra 1971.
Boli najvýznamnejšou udalosťou v našom meste po XIV. zjazde Komunistickej strany Československa. Tieto sú o to významnejšie, že sa konajú v období, kedy všetok náš pracujúci ľud oslávil 50. výročie založenia KSČ. Od oslobodenia našej vlasti Sovietskou armádou pod vedením KSČ, dosiahol pracujúci ľud v našej vlasti, i v našom meste významné úspechy pri budovaní socializmu. 
Roky posledného volebného obdobia boli tvrdou skúškou pre národné výbory a všetkých občanov, najmä v kritickom období rokov 1968 - 1969. V tomto zápase národný výbor a široký aktív ich poslancov čestne obstal, prevažná časť poslancov nezakolísala a stála na pozíciách socializmu. Základným zmyslom a poslaním volieb je zjednotiť široké masy pracujúcich, aby sa aktívne zúčastňovali na ďalšom rozvoji našej spoločnosti.
Preto do národného výboru a ostatných zastupiteľských zborov zvolili sa predovšetkým predstavitelia robotníkov, družstevného roľníctva a socialistickej inteligencie. 
Snahou MsNV bude v rámci volebného programu vytvárať podmienky pre riešenie všetkých základných otázok, ako aj vytváranie podmienok pre kultúrne vyžitie obyvateľstva, riešenie bytovej výstavby a zabezpečovanie zdravého životného prostredia, ako aj poskytovanie kvalitných služieb.
Všetky tieto ciele sú závisle od toho, ako novozvolený mestský národný výbor bude rozvíjať masovopolitickú a organizátorskú prácu, ako bude vedieť zapojiť do tejto práce široký okruh poslancov, členov spoločenských organizácii a získať pre plnenie všetkých úloh čo najširší okruh občanov v našom meste.
Zárukou plnenia vytýčených úloh je vlastný volebný program, ktorý zaväzuje novozvolený Mestský národný výbor a jeho poslancov, aby za splnenie tohto volebného programu bojovali a vytvárali všetky podmienky pre jeho splnenie. 
Poslanci
Do MsNV bolo navrhnutých 29 kandidátov za poslancov do Národného výboru. Sú to: 
Poklemba Štefan - skladník, Fedušová Veronika - robotníčka, MUDr. Straka Štefan - lekár, Gogoľová Libuša - učiteľka, Motýľ Alexander - robotník, Guza František - predseda MsNV, Tállová Anna - podmajstrová, MUDr. Vokál Eduard - lekár, Lukáš Anton - robotník, Bucko Rudolf - riaditeľ ZDŠ, Jánošík František - energetik, Majtner Filip - predavač, Štroncerová Mária - úradníčka, Miko Alexander - plánovač, Miko Štefan - elektroúdržbar, Šima Karol - robotník, Voľanský Pavol - údržbár, Šašala Alexander - robotník, Vološin Štefan - robotník, Leško Jozef - vedúci reštaurácie, Sýkora Jozef - riaditeľ Technických služieb, Nižníková Oľga - vedúca predajne, Bicková Anna - vedúca predajne, Lukáč Anton - robotník, Tkáč Jozef - strojný zámočník, Ludvik Alexander - robotník, Darák Andrej - tajomník MsNV a Rezeková Mária - robotníčka.
Predstavovanie týchto kandidátov verejnosti nášho mesta sa uskutočnilo 15. XI. 1971 o 17.00 hod. Zo strany verejnosti neboli vznesené žiadne pripomienky na toho - ktorého kandidáta, každý vyjadril súhlas s navrhnutými poslancami do MsNV.
Samotné voľby prebehli v dvoch agitačných strediskách. Volilo sa dva dni, ako už bolo spomínané. Prvý deň 26. novembra 1971 sa začalo voliť od 14.00 hod. až do 22.00 hod.
V druhý deň 27. novembra 1971 začínali sa voľby už od 07.00 hod. a trvali až do 14.00 hod. Skoro všetci občania si splnili túto vlasteneckú povinnosť už v prvý deň volieb. Niektoré podniky prišli voliť manifestačne, ako napr. zamestnanci z Autodružstva, z OPP, z OZKN, zamestnanci ČSAD, ČSD, zamestnanci ŠM a učitelia miestnych škôl. 
Navrhnutí kandidáti za poslancov dostali 99,85 % hlasov; tak im bola daná dôvera od svojich voličov.
Nový MsNV
O niekoľko dní po voľbách bolo plenárne zasadnutie MsNV s novými poslancami, ktorí zo svojho stredu zvolili jednomyseľne predsedu MsNV, ktorým sa stal súdruh Guza František, tajomníkom MsNV sa stal doterajší súdruh Darák Andrej, podpredsedom MsNV súdruh Leško Jozef - vedúci reštaurácie. 
Rada MsNV
Do rady MsNV boli navrhnutí a zvolení títo: Guza František - predseda, Leško Jozef - podpredseda, Darák Andrej - tajomník, členami rady sú ďalej: MUDr. Vokál Eduard, Miko Alexander, Štroncerová Mária, Sýkora Jozef, Bucko Rudolf a Smrek Alexander. 
Komisie pri  MsNV
1. Komisia školská, kultúrna a zdravotno-sociálna:
Predseda: MUDr. Straka Štefan, členovia poslanci: Gogoľová Libuša, Bicková Anna, Rezeková Mária, Štroncerová Mária.
Členovia neposlanci: Bečaverová Terézia, Urbanová Viera, Kmec Vincent a MUDr. Šucha Jozef.
2. Komisia pre služby, výstavbu a životné prostredie: 
Predseda: Motýľ Alexander, jej členovia - poslanci: Sýkora Jozef, Tkáč Jozef, Miko Štefan, Šašala Alexander, Smrek Ladislav.
Členovia neposlanci: MUDr. Bárdoš Juraj, Angelovič Marcel, Ševčovič František.
3. Komisia na ochranu verejného poriadku:
Predseda: Majtner Filip, jej členovia - poslanci: Darák Andrej, Voľanský Pavol, Jánošík František, Šima Karol, Leško Jozef.
Členovia - neposlanci: Kundríková Anna, Lukáč Alexander, Lazor Ján a Dzúr Martin. 
4. Komisia finančno - plánovacia:
Predseda: Nižníková Oľga. Členovia - poslanci: Vološin Štefan, Ludvik Alexander, Miko Alexander.
Členovia - neposlanci: Terifajová Helena, Kriško Jozef, Mártonová Anna.
5. Výbor ľudovej kontroly:
Predseda: Poklemba Štefan
Tajomníčka: Grančaiová Margita
Členovi: Lukáč Anton st., Lukáč Anton ml., Tállová Anna, Valkár Štefan a Dr. Greš Albín.
Počasie
Tohoročné počasie možno charakterizovať ako veľmi priaznivé. Jeseň pekná. No, už v polovici októbra napadol prvý sneh, dlho sa však neudržal, roztopil sa. 
V druhej polovici novembra sneh, ktorý sa udržal do decembra.
Zima bola veľmi mierna. Január a celý február veľmi teplý.
Koncom februára a začiatkom marca napadol sneh, boli silní mrazy, no cez deň teplo.
10. apríla prišli bociany, s ich príchodom začalo sa aj jarovanie. Leto pekné, časté dažde s búrkami. Teplota vystúpila niekedy až nad 30 C.
ŠTATISTIKA:
V roku 1971
sa narodilo 68 detí,
zomrelo 18 osôb,
sobášov bolo 30.

Počet obyvateľov k 31. decembru 1971 je 3 078.